Author: administrator
Last saved by: viktoria.radvanska
Company: Abyss

Predkladacia správa

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov. 
            
Návrh ústavného zákona bol vypracovaný na základe Programového vyhlásenia vlády Slovenskej republiky (4.1 Spravodlivosť) a Plánu legislatívnych úloh vlády Slovenskej republiky na rok 2011 (mesiac august). 
 
Navrhovaná právna úprava nadväzuje na prvý balík zmien vykonaných v sudcovských zákonoch. Účelom navrhovaného ústavného zákona je oddelenie Súdnej rady Slovenskej republiky od Najvyššieho súdu Slovenskej republiky, a to oddelením funkcie predsedu Najvyššieho súdu Slovenskej republiky od funkcie predsedu Súdnej rady Slovenskej republiky. Vzhľadom na navrhovanú zmenu sa navrhuje zvýšiť počet členov súdnej rady volených priamo sudcami, a to o jedného člena. Súčasne sa zavádza mechanizmus voľby predsedu Súdnej rady Slovenskej republiky, ako aj inštitút nezlučiteľnosti funkcií vo vzťahu k členom súdnej rady. 
 
Súčasne so zmenou Ústavy Slovenskej republiky Ministerstvo spravodlivosti Slovenskej republiky predložilo do legislatívneho procesu aj návrhy na zmien sudcovských zákonov, ktoré sa dotýkajú zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov, zákona č. 185/2000 Z. z. o Súdnej rade Slovenskej republiky a o zmene a doplnení niektorých zákonov v znení neskorších predpisov a zákona č. 757/2004 Z. z. o súdoch a o zmene a doplnení niektorých zákonov v znení neskorších predpisov. Schválenie navrhovanej ústavnej zmeny má priame dopady na zákon č. 185/2000 Z. z. o Súdnej rade Slovenskej republiky a o zmene a doplnení niektorých zákonov. Nakoľko si predkladateľ je vedomý aktuálneho rozloženia politických síl v Národnej rade Slovenskej republiky, návrh na zmenu uvedených zákonov sa do legislatívneho procesu predkladá v dvoch verziách – prvá z nich reaguje súčasne aj na zmenu Ústavy Slovenskej republiky (č. mat. 20418/2011/100), druhá verzia (č. mat. 19880/2011/100) je vypracovaná v intenciách platného textu Ústavy Slovenskej republiky. Podľa priebehu schvaľovania novely Ústavy Slovenskej republiky sa prispôsobí aj schvaľovací proces „obyčajných“ zákonov – buď sa bude prerokúvať prvá verzia návrhu zákona (schválenie ústavnej zmeny) alebo druhá verzia návrhu zákona (neschválenie ústavnej zmeny). 
 
Predkladaný návrh ústavného zákona nezakladá žiadne vplyvy na rozpočet verejnej správy a na podnikateľské prostredie, nevyvoláva sociálne vplyv, ani vplyvy na životné prostredie a ani na informatizáciu spoločnosti. 
 
Návrh ústavného zákona bol predmetom riadneho pripomienkového konania a na rokovanie Legislatívnej rady vlády Slovenskej republiky sa predkladá s rozpormi s Najvyšším súdom Slovenskej republiky, Súdnou radou Slovenskej republiky a Generálnou prokuratúrou Slovenskej republiky.